Diari Oficial de la Generalitat Valenciana


Sumari del DOGV 7495, del 30-03-2015 (2015/2778)

DECRET 38/2015, de 27 de març, del Consell, sobre mesures per a pal·liar els danys produïts per les pluges torrencials ocorregudes entre els dies 22 i 25 de març de 2015 a la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7495

Data del DOGV
:   30-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2778


Data del document
:   27-03-2015

Organisme emissor
:   Conselleria de Governació i Justícia

Tipus de document
:   Decret

Anàlisi jurídica

 Descriptors 

:   * Conselleria de Governació i Justícia
    * ajuda pública

DECRET 38/2015, de 27 de març, del Consell, sobre mesures per a pal·liar els danys produïts per les pluges torrencials ocorregudes entre els dies 22 i 25 de març de 2015 a la Comunitat Valenciana. [2015/2778]  
  
PREÀMBUL  
  
Des de l'any 2007 no s'havien produït a la Comunitat Valenciana pluges torrencials com les registrades entre els dies 22 i 25 del mes de març de 2015, que han tingut una especial incidència en la província de Castelló i en el Parc Natural del Túria.  
Estes pluges han registrat importants índexs pluviomètrics, que han produït inundacions i ocasionat danys en béns de titularitat pública, que aconsellen l'adopció immediata pel Consell d'actuacions com les contingudes en este decret, encaminades a pal·liar els danys generats per estes pluges torrencials.  
Per tot això, i en virtut del que disposa l'article 33.2 de la Llei 5/1983, de 30 de desembre, de la Generalitat, del Consell, a proposta del conseller de Governació i Justícia i amb la deliberació prèvia del Consell, en la reunió del dia 27 de març de 2015,  
  
  
  
DECRETE  
  
Article 1. Coordinació  
De conformitat amb el que disposa l'article 12 de la Llei 13/2010, de 23 de novembre, de la Generalitat, de Protecció Civil i Gestió d'Emergències, correspon al conseller de Governació i Justícia coordinar totes les actuacions de la Generalitat amb altres administracions públiques, i dels diferents departaments del Consell, en relació amb els treballs de rehabilitació i tornada a la normalitat de totes les zones que s'han vist afectades com a conseqüència de les pluges torrencials a què es referix este decret.  
  
Article 2. Autorització  
Una vegada efectuades les valoracions dels danys produïts per les pluges torrencials a què es referix este decret, i determinats els departaments del Consell competents per raó de la matèria, les actuacions s'imputaran a càrrec del Fons de Contingència previst en l'article 43 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i amb les modificacions pressupostàries prèvies previstes en l'article 9 de la Llei 8/2014, de 26 de desembre, de Pressupostos de la Generalitat per a l'exercici 2015, fins a un import màxim de 5.000.000 d'euros, per a realitzar els treballs de rehabilitació en les zones devastades com a conseqüència de les pluges torrencials ocorregudes entre els dies 22 i 25 de març de 2015 a la Comunitat Valenciana, amb especial incidència en vies integrants del sistema viari en la província de Castelló i en el Parc Natural del Túria.  
  
  
  
DISPOSICIONS ADDICIONALS  
  
Primera. Execució per empreses públiques  
Les mesures previstes en este decret podran realitzar-se per mitjà d'encàrrec de gestió a les empreses públiques dependents de l'administració pública, regint-se, si és el cas, pel que es disposa per a les obres d'emergència en la legislació aplicable als contractes de les administracions públiques quan així concórreguen.  
  
Segona. Facultats d'execució  
S'autoritza els titulars de les conselleries competents per raó de la matèria per a l'execució del que establix este decret.  
  
  
DISPOSICIÓ FINAL  
  
Única. Efectes  
Este decret tindrà efectes l'endemà de la publicació en el Diari Oficial de la Comunitat Valenciana.  
  
València, 27 de març de 2015  
  
El president de la Generalitat,  
ALBERTO FABRA PART  
  
El conseller de Governació i Justícia,  
LUIS SANTAMARÍA RUIZ